Duisende Christene in Jerusalem vir die Loofhuttefees - Joy! Digital
Duisende Christene in Jerusalem vir die Loofhuttefees
-deur Jessilyn Justice | JNS.org
Meer as 6 000 Christen-pelgrims van sowat 100 lande sal vandeesweek na Jerusalem reis vir die 38ste jaarlikse viering van die Loofhuttefees wat deur die International Christian Embassy Jerusalem (ICEJ) aangebied word.
Die geleentheid, wat vanjaar van 6 tot 11 Oktober plaasvind, is die "grootste jaarlikse Christelike byeenkoms in Israel," het David Parsons, vise-president en senior woordvoerder van ICEJ, aan JNS.org gesê.
Volgens die ICEJ-president, dr. Jürgen Bühler, verwag hulle vanjaar die grootste skare ooit, met Christene wat na die Heilige Land stroom vir 'n "dinamiese aanbiddingservaring".
"Dit is ook die 50ste jubeljaar van 'n herenigde Jerusalem wat gevier word, en dit beteken dat ons uitsien na 'n grootse fees," het Bühler gesê.
Die geleentheid begin op 6 Oktober met 'n buitelugmaaltyd en 'n konsert by die Ein Gedi-natuurreservaat naby die Dooie See. Die feesvieringe beweeg dan na Jerusalem vir die res van die Joodse vakansie van Sukkot, met die meeste aktiwiteite wat in die hoofstad se Pais Arena sal plaasvind.
Volgens Parsons sal die hoogtepunt vir die meeste pelgrims die optog deur die strate van Jerusalem wees waartydens duisende evangeliese Christene in solidariteit saam met Israeli's stap.
Die fees sluit af met 'n gebedseremonie wat by die Toring van Dawid-museum in Jerusalem se Ou Stad aangebied word.